Jon Bojer Godal

**Jon Bojer Godal** (født 1937) er kjent som formidler av tradisjonsbåren håndverkskunnskap. Han har særlig arbeidet med bruk av tre i hus og båter, og med bygging og bruk av tradisjonelle trebåter.

Han tok artium ved Hamar katedralskole i 1955 og gikk deretter Statens skogskole i Steinkjer og skogbrukslinjen ved Norges landbrukshøgskole på Ås. Han arbeidet innen offentlig forvaltning før han i 1974 ble rektor og lærer i sjøbruk ved Fosen folkehøgskole i Rissa. Han har vært ansatt ved Norsk handverksutvikling på Maihaugen, og har senere vært engasjert i driften av Geitbåtmuseet i Halsa, som er en avdeling av Nordmøremusea.

Godal har publisert stoff om gammel materialbruk. Det største arbeidet er fire bind om Nordlandsbåten og Åfjordsbåten som han skrev sammen med Gunnar Eldjarn. Gjennom et prosjekt i regi av Norsk handverksutvikling har Godal samlet grunnleggende kunnskap om materialbruk og konstruksjon av de røde låvene, landbrukets driftsbygninger som preget kulturlandskapet i Norge på 1900-tallet. I 1994 ble han tildelt Det Kongelige Norske Videnskabers Selskabs minnemedalje i gull. I 2019 ble han tildelt Urnesmedaljen, Fortidsminneforeningens høyeste utmerkelse, «for hans iherdige innsats for bygningsvernet gjennom vektlegginga av handverkaren og dei tradisjonelle bygningsfaga og vidareføring av dei lokale nyansane».

Kongen utnevnte i oktober 2015 Jon Bojer Godal til kommandør av St. Olavs Orden for hans enestående innsats innenfor tradisjonshåndverk.

## Bibliografi (utvalg)
* 1985: *Klar deg sjøl. Hvordan overleve i norsk natur*. A. Kjellands forlag
* 1988–1990: *Åfjordbåten og Nordlandsbåten *bind 1–4; medforfatter: Gunnar Eldjarn
* 1994: *Beresystemet i eldre norske hus*, TI-forlaget
* 1994: *Tre til tekking og kleding : frå den eldre materialforståinga*, Landbruksforlaget
* 1994: *Tre til laft og reis : gamle hus fortel om materialbruk*, Landbruksforlaget
* 1995: *Dokumentere for å kunne gjenskape : båttypar, farty og formforståing på Nordmøre*
* 1996: *Håndverksregisteret : prinsipp og problemstillingar i dokumentasjonsarbeid knytt til handverk*, Maihaugen
* 2000: *Om kulturvern ved kyst og strand : innstilling fra ei arbeidsgruppe, ført i pennen av Jon Bojer Godal*, Norsk Museumsutvikling
* 2000: *Båten som system : skisse til plan for ein båttype : dømet Geitbåten*, Norsk Museumsutvikling
* 2001: *Tre til båtar*
* 2012: *Kor blei det av landet som blei kalla Vinland?*
* 2012: *Tekking og kleding med emne frå skog og mark. Frå den eldre materialforståinga*, Fagbokforlaget
* 2014: *Å tenkje geitbåt - og byggje ein*, Fagbokforlaget  – bind 1 i serien *Båtar i Møre og Romsdal*
* 2015: *Om det å lafte : bind 1: Handverk, logikk og prosess*, Fagbokforlaget – medforfattere: Henning Olstad og Steinar Moldal 
* 2016: *Tradisjonsbåtar i Møre og Romsdal*, Fagbokforlaget – bind 2 i serien *Båtar i Møre og Romsdal*
* 2018: *Om det å lafte : bind 2 : Hus, hogge, tømmer og skog*, Fagbokforlaget – medforfattere: Henning Olstad og Steinar Moldal
* 2018: *Beresystem i eldre norske hus*, Fagbokforlaget
* 2020: *Om det å lafte : bind 3 : Om nyansar etter tid og stad, stav og laft, eigenskapar i tre, ordforklaringar*, Fagbokforlaget – medforfattere: Steinar Moldal, Kjell Andresen og Håkon Telnes Fjågesund
* 2021: *Geitbåten som sytem*, Fagbokforlaget – bind 3 i serien *Båtar i Møre og Romsdal*
* 2022: *Om det å lafte : bind 4 : Frå fortid til framtid*, Fagbokforlaget – medforfattere: Henning Olstad og Steinar Moldal

## Referanser


## Kilder
* Gunnar Eldjarn og Jon Bojer Godal : *Åfjordbåten og Nordlandsbåten* 
* Arne-Terje Sæther: «Hallo» – «Ja de e Joooooon», i KYSTEN nr 1 2007